  Виталий Пронин Туэ тямысэтӥ ползэ ни Ижын ортчоз Горд фестиваль. Сое радъясьёс - «Восточный» культурая юртын ужасьёс - нырысь, оло, ӧз но малпалэ, бордазы сомында тунсыко, мыло-кыдо адямиос итӥськозы шуыса. Юрттӥськисьёссы соослэн табере тачак: Иж город администрация, Эшъяськон юрт, республикаысьтымы культурая колледж, удмурт егитъёслэн «Шунды» огазеяськонзы, «Солнцеворот» нылпи огазеяськон но мукетъёсыз.Арысь аре фестивале пумен тросгес адямиос пырисько, Ижын улӥсьёсын ӵош шулдыръясько ёросъёсысь вуись куноос но. Кельытъёс пӧлы кемалась сураськизы ни тӧдьыос но, сьӧдъёс но. Пӧртэм ӵошатсконъёсын-шулдыръяськонъёсын нылпиослы но, песянайёслы но мӧзмыны дыр ӧвӧл.Ужрадэз радъясьёс люкаськемъёсты котькуд аре ик паймыто выль тунсыко площадкаосын. Но уг куштӥсько вужъёсызлэсь но, калыклы тужгес кельшисьёсызлэсь. Озьы кылем арын трос калык шулдыръяськиз удмурт «Шундыкарын». Соин ик туэ та азбар эшшо но паськытгес луоз. Кинлэн горд мунё лэсьтыны дышетскемез потэ? Кинлы горд эктонын тапыртыны кельше? Яке удмурт кырӟанъёсты туж яратӥськоды-а? Та азбарын ик учкыны луоз горд суредъёсты. Тужгес мыло-кыдоосты витё ни синпель кузьымъёс.Горд фестиваль гужгетоз 17-тӥ сентябре, Ижысь Космонавтъёслэн парказы. Шулдыръяськонъёс кутскозы 12 часын, конкурсъёслы йылпумъянъёс лэсьтӥськозы 16 часын. Но ужрадъёс кыстӥськозы на 20 часозь.Элина Васильева.  